Изкуствен интелект: критично важни промишлени приложения

Този проект има за цел да се определи оптималната комбинация от мерки на промишлената политика (бизнес, финансови, инвестиционни и др.), които да позволят развитие и навлизане, и в крайна сметка получаване на финансови ползи за европейските МСП от приложенията на ИИ. Той достигна до повече заинтересовани страни, отколкото се очакваше, например чрез повишаване на броя на участниците в заключителната конференция (проведена в Брюксел на 18—19 февруари 2020 г.) от 100 на 190 (с повече от 300 регистрации) без въздействие върху бюджета. Три доклада за проекта са на разположение тук:

→ Market analysis, critical AI applications and rollout

→ Foresight scenarios

→ Policy measures and recommendations

Туризъм

В резултат на поканата за представяне на предложения в подкрепа на тематичния туризъм и използване на връзките между туризма и сектора на културата и творчеството бяха съфинансирани седем проекта. Тези проекти се сблъскаха с предизвикателства, свързани с кризата, породена от COVID-19, което неизбежно доведе до промени и отклонения. Изпълнителната агенция е в постоянен контакт с партньорите по проекта и улесни внасянето на (реалистични и осъществими) промени. Координаторите ще представят окончателните доклади в края на периода на съфинансиране.

Участващите МСП разшириха своите бизнес дейности, а някои от тях използваха цифровите си умения, за да произвеждат продукти, свързани с целите на конкретни проекти (като игровизация в TRAMES и MEDRYDIVE и тактилна технология в EU UNESCO4ALL TOUR); — чрез проекта TRACES беше привлечен интересът на фирми в други кандидатстващи градове (например Oulo, Финландия); — чрез проекта Fishfest бяха създадени туристически продукти в нишови области; — чрез проекта MAPPAE бяха създадени мултисензорни пътища, свързани с медицински и ароматни растения, благоухания и парфюми; — чрез проекта CHARM беше съставен наръчник с по-малко известните в Европа, но живописни и привлекателни села, с цел осигуряване на устойчив туризъм.

2.4Цел Г: Насърчаване на предприемачеството и предприемаческата култура

В Регламента за COSME се посочва, че 2,5 % от общия бюджет следва да бъдат насочени към насърчаване на предприемачеството и предприемаческата култура.

През 2018 г. за целта бяха отпуснати 12 милиона евро.

Мрежи за социални иновации за социално предприемачество

Този проект бе съсредоточен върху ролята на социалните мрежи за насърчаване на социалното предприемачество и помогна на социалните предприемачи да получат достъп до финансиране. Той беше леко изменен в съответствие с приоритетите на новата Комисия и поради кризата, свързана с COVID-19, с цел по-добро разглеждане на аспектите на социалната икономиката при възстановяването. Проектът доведе до: 12 проекта на разработки от признати учени в областта на социалната икономика; принос към плана за действие на социалната икономика, който ще бъде приет от Комисията през второто полугодие на 2021 г.; голяма виртуална мрежа от академични учени, социални предприемачи, инвеститори в рисков капитал, автори на политики и практикуващи специалисти в цяла Европа; както и научна конференция в областта на социалната икономика (24—25 ноември 2020 г.), свързана с Европейската среща на високо равнище в областта на социалната икономика.

Комисията подкрепя също така социалните съображения в процедурите за възлагане на обществени поръчки чрез действието за Събиране на добри практики и повишаване на осведомеността относно социално отговорното възлагане на обществени поръчки и проекта за Насърчаване на социалните съображения в процедурите за възлагане на обществени поръчки за предприятията от социалната икономика. Документ във формат „pdf“ с 22 примера с добри практики от 12 държави от ЕС може да бъде свален тук: Buying for social impact — Good practice from around the EU (Обществени поръчки за постигане на социален ефект — добри практики от целия ЕС) .

„Еразъм за млади предприемачи“

Тази схема позволява на потенциални или новопоявили се предприемачи да си сътрудничат с опитен предприемач в друга държава, участваща в COSME. През 2017—2018 г. са осъществени 32 проекта (чрез 10 специфични споразумения за безвъзмездни средства и две покани за представяне на предложения), благодарение на които между 1000 и 1500 нови предприемачи са се свързали с опитни такива. Обменът се смята за успешен от над 90 % от участниците. Вж. примерите и свидетелствата за успех в: www.erasmus-entrepreneurs.eu .